Author: INFORMATIKA
Last saved by: Gabriela Mezeiová
Company: GR ZVJS

Správa

o plnení aktualizovanej Koncepcie väzenstva v Slovenskej republike

	Koncepcia väzenstva v Slovenskej republike (ďalej len ”koncepcia”) bola prijatá vládou Slovenskej republiky uznesením číslo 897 zo dňa 7. decembra 1993 ako základný programový dokument, ktorý mal vytvoriť priestor na celkovú transformáciu väzenstva na Slovensku a jeho ďalší rozvoj. Splnením krátkodobých a strednodobých zámerov a cieľov  vytýčených na roky 1993 – 1998 sa ukončila transformácia slovenského väzenstva. Koncepcia bola dopracovaná z dôvodov nového  územného a správneho usporiadania a aktualizovaná o nové úlohy.

	Plnenie úloh a cieľov koncepcie  sa kontroluje v každom roku predložením správy do poradného orgánu generálneho riaditeľa Zboru väzenskej a justičnej stráže a ministra spravodlivosti Slovenskej republiky (ďalej len ”minister spravodlivosti”) a následne je predložená ministrom spravodlivosti na rokovanie vlády Slovenskej republiky.

	Predkladaná správa informuje o plnení úloh za obdobie roka 2001 a do 30. apríla 2002  a o niektorých úlohách vytýčených v dlhodobých cieľoch do roku 2010.

	Súčasťou správy je aj návrh systemizácie príslušníkov zboru, ktorý v súlade s § 5 ods. 3 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov schvaľuje vláda Slovenskej republiky.

I.

	Správa o plnení aktualizovanej koncepcie za rok 2000 bola prerokovaná vo vláde Slovenskej republiky dňa 11. 7. 2001, ktorá ju  uznesením číslo 668 zobrala na vedomie a súčasne určila Zboru väzenskej a justičnej stráže (ďalej len ”zbor”) na rok 2002 celkový počet 4932 príslušníkov a občianskych zamestnancov, z toho 4528 príslušníkov a 404 občianskych zamestnancov.

Pri hodnotení plnenia jednotlivých úloh je možné konštatovať, že plánovaný počet príslušníkov zboru a občianskych zamestnancov zboru sa splnil na 98,64 %, z toho príslušníkov zboru na 98,63 % a občianskych zamestnancov zboru na 98,81 %.  Ďalšie údaje sú uvedené v prílohe č. 4. Napriek pretrvávajúcemu vysokému záujmu občanov o štátnu službu  v zbore nebol splnený plánovaný počet príslušníkov, pretože vysoký počet uchádzačov nesplnil zákonom stanovené požiadavky na prijatie (asi 80 %) najmä z dôvodov zdravotnej, telesnej a duševnej spôsobilosti na výkon štátnej služby. Pretrvávajúcim problémom je neplnenie systemizovaných počtov v  Ústave na výkon väzby Bratislava, kde záujemcovia o štátnu službu sú spravidla z iných krajov. Taktiež pretrváva minimálny záujem o službu v zbore zo strany lekárov, právnikov a iných odborníkov, ktorých má zbor nedostatok. 

Vláda Slovenskej republiky citovaným uznesením uložila ministrovi spravodlivosti pokračovať v rokovaní s príslušnými orgánmi v Trenčianskom kraji so zámerom doriešiť podmienky pre vybudovanie chýbajúcich ubytovacích kapacít v tomto kraji pre potreby výkonu väzby a prehodnotiť možnosť výstavby účelového objektu pre väzbu v Ústave na výkon trestu odňatia slobody Dubnica nad Váhom s termínom splnenia do 31. decembra 2002. Ďalej bolo ministrovi spravodlivosti uložené predložiť na rokovanie vlády Slovenskej republiky správu o plnení aktualizovanej Koncepcie väzenstva v Slovenskej republike s termínom splnenia do 30. júna 2002.

	Napriek viacerým rokovaniam s príslušnými orgánmi v Trenčianskom kraji sa nepodarilo získať vhodný objekt  na účely výkonu väzby, ktorý by po rekonštrukcii mohol slúžiť tomuto účelu. Ani opakované rokovania na Ministerstve pre správu a  privatizáciu národného majetku Slovenskej republiky a písomná žiadosť o pomoc pri riešení tejto úlohy neboli úspešné. Preto minister spravodlivosti rozhodol, aby bol spracovaný lokalitný program rekonštrukcie Ústavu na výkon trestu odňatia slobody Dubnica nad Váhom aj na účely  výkonu väzby. Termín splnenia určil do 31. 7. 2002.  V rámci prípravy návrhu štátneho rozpočtu na rok 2003 budú uplatnené finančné prostriedky na spracovanie projektovej dokumentácie výstavby účelového objektu pre väzbu.  Výstavba objektu bude zahrnutá vo východiskách štátneho rozpočtu kapitoly Ministerstva spravodlivosti Slovenskej republiky v rokoch 2005 až 2008.

	Výstavba objektu sa predpokladá v priestore získanom po asanácii dvoch ubytovacích objektov, ktoré sú užívané od roku 1940, sú v zlom technickom stave a ich ďalšie užívanie by si vyžiadalo rozsiahlu rekonštrukciu a náklady. Kapacita ústavu  na výkon trestu odňatia slobody Dubnica nad Váhom by sa prechodne znížila o 250 miest zo súčasných 477. Odsúdení by sa premiestnili do Ústavu na výkon trestu odňatia slobody Hrnčiarovce nad Parnou a Sučany, kde v súčasnosti nie je kapacita využívaná a do Ústavu na výkon väzby a Ústavu na výkon trestu odňatia slobody Rimavská Sobota po jeho vybudovaní.

	Výstavba objektu pre väzbu s ubytovacou kapacitou do 250 miest v Ústave na výkon trestu odňatia slobody Dubnica nad Váhom bude aj pre zbor priaznivým riešením. Po sprevádzkovaní objektu sa uvoľnia ubytovacie kapacity v ústavoch na výkon väzby Banská Bystrica, Leopoldov a Žilina, v ktorých sú umiestnené osoby vo väzbe z desiatich okresov Trenčianskeho kraja. Výhodou navrhovaného riešenia je, že v jednej objektovej sústave sa bude zabezpečovať okrem výkonu trestu odňatia slobody aj výkon väzby po navýšení neporovnateľne menšieho počtu príslušníkov, ako by bolo potrebné na sprevádzkovanie  ďalšieho nového  samostatného ústavu. 

	Skúsenosti zo zabezpečovania výkonu väzby a výkonu trestu odňatia slobody v jednej objektovej sústave po roku 1991 (Košice a Leopoldov) potvrdzujú, že ich riadenie je síce náročnejšie, ale ekonomickejšie a zvyšuje sa úroveň bezpečnosti. Rovnaké skúsenosti tlmočili aj pracovníci iných väzenských služieb avšak s odporúčaním, aby ubytovacie kapacity nepresahovali 800 - 1000 miest (za optimálne sú považované väzen-ské zariadenia s kapacitou okolo 500 miest).

	Zbor sa sústredil aj na hľadanie možností a vytvorenie podmienok na rekon-štrukciu ubytovacieho monobloku  Ústavu na výkon väzby Bratislava za súbežného zabezpečovania väzby v stanovenej pôsobnosti pre Bratislavský kraj a Najvyšší súd Slovenskej republiky, a to s minimálnym znížením kapacity ústavu. Ubytovací objekt bol postavený v roku 1936 a od tej doby nebola vykonaná rozsiahlejšia oprava alebo rekonštrukcia, ktorou by bola riešená jeho modernizácia. Technický stav objektu vyžaduje urýchlenú rekonštrukciu. Aktuálnosť riešenia uvedeného problému zvýrazňuje zvyšovanie počtu osôb vo väzbe z Bratislavského, Trnavského a Trenčianskeho kraja.

	Na základe uvedeného stavu Generálne riaditeľstvo zboru oznámilo dňa 14. 5. 2001 Úradu pre správu nehnuteľného majetku a výstavbu Ministerstva obrany Slovenskej republiky v Bratislave, že zbor má záujem o prevod nehnuteľného majetku štátu  objektov tzv. ”Šagátových kasární”, ktorý bol v ponuke Ministerstva obrany Slovenskej republiky. Záujem bol akceptovaný a v mesiaci marec 2002 bola podpísaná zmluva č. 0801/08/25/2002-Ps o prevode správy majetku štátu medzi prevodcom (Slovenská republika – Ministerstvo obrany Slovenskej republiky) a nadobúdateľom (Slovenská republika – Generálne riaditeľstvo Zboru väzenskej a justičnej stráže), ktorou sa prenajímajú  nehnuteľnosti v katastrálnom území Nivy, Bratislava, miestna časť Ružinov. Fyzické prevzatie majetku bolo vykonané 15. mája 2002. 

	Hoci je uvedená objektová sústava v značne poškodenom, až havarijnom stave, predpokladá sa uvedenie objektov do užívania v závere roka 2002, resp. v roku 2003. Ústav na výkon väzby Bratislava využije tieto priestory na umiestnenie prevádzkových, technických a služobných činností ústavu, napr. premiestnenie autodopravy, skladov intendančného materiálu  pre väzňov a príslušníkov, dielne pre údržbu, odborné pracoviská a aj na vykonávanie výcviku a služobnej prípravy, vybudovanie práčovne a pod. Vyčlenením uvedených  činností z objektu Ústavu na výkon väzby Bratislava bude možné menšími stavebnými úpravami zvýšiť jeho ubytovaciu kapacitu asi o 80 miest a tým vytvoriť lepšie podmienky na rozsiahlu rekonštrukciu objektu pre väzbu.

Predložením tejto správy o plnení aktualizovanej koncepcie na rokovanie vlády Slovenskej republiky v termíne do 30. 6. 2002 je splnená aj druhá úloha citovaného uznesenia vlády Slovenskej republiky.

II.

	Predkladaná správa hodnotí  z aktualizovanej  koncepcie  iba  obdobie od 1. 1. 2001 do 30. 4. 2002 a upresňuje plnenie niektorých úloh v nasledujúcich rokoch.

	Možno konštatovať, že hlavné úlohy z krátkodobých a strednodobých zámerov a cieľov tak, ako boli stanovené v koncepcii  na obdobie rokov 1993 – 1998,  boli splnené.

Podľa plánu legislatívnych úloh vlády Slovenskej republiky na rok 2001 boli vypracované príslušné návrhy zákonov, ktorými sa menia a dopĺňajú základné právne predpisy upravujúce oblasť výkonu väzby a výkonu trestu odňatia slobody.  Cieľom návrhu zákona, ktorým sa mení a dopĺňa zákon č. 59/1965 Zb. o výkone trestu odňatia slobody v znení neskorších predpisov je najmä zabezpečiť úhradu trov spojených s výkonom trestu odňatia slobody, z peňažnej odmeny za prácu, alebo z dávok dôchod-kového zabezpečenia alebo nemocenského poistenia, spôsob úhrady škody odsúdenému alebo odsúdeným, poskytovanie sociálneho vreckového odsúdenému, ktorý nie je zaradený do práce, ďalej precíznejšie upraviť výkon trestu cudzincov, podmienky zamest-návania a odmeňovania za vykonanú prácu a iné podmienky výkonu trestu odňatia slobody.

Cieľom návrhu zákona, ktorým sa mení a dopĺňa zákon č. 156/1993 Z. z. o výkone väzby je najmä podrobnejšia úprava úhrady trov spojených s výkonom väzby, sprísnenie podmienok prijímania návštev, balíkov, peňazí a pravidiel disponovania s nimi, úprava spôsobu náhrady škody spôsobenej obvineným a obvinenému, úprava výšky a podmienok  odmeňovania za prácu a iné podmienky výkonu väzby.

Niektoré úlohy sa nepodarilo splniť a termíny ich plnenia sa pozmenili, resp. sa posúvajú na ďalšie obdobie. Príčinou posúvania termínov je pretrvávajúci nedostatok finančných prostriedkov v rozpočte hlavne na kapitálové výdavky  určené na investičnú výstavbu, rekonštrukciu a modernizáciu nehnuteľností, ako i  bežné výdavky na údržbu a obstarávanie tovarov. Napriek uvedeným problémom zbor uložené úlohy splnil a zabezpečil dodržiavanie zákonnosti v miestach, kde sa vykonáva väzba a trest odňatia slobody.

Ani závery komisie Európskeho výboru na zabránenie mučenia a neľudského či ponižujúceho zaobchádzania alebo trestania (ďalej len ”Výbor CPT”)  z návštevy niektorých ústavov v roku 1995 (Bratislava, Leopoldov) a v roku 2000 (Bratislava, Košice) neobsahujú zistenie, ktoré by potvrdzovalo hrubé porušovanie zákonnosti. Odporúčania Výboru CPT smerovali k zlepšeniu materiálnych, sociálnych a hygienických podmienok osôb vo väzbe, podmienok na kultúrno-osvetové a športové aktivity, na skrátenie intervalu návštev, ich organizáciu, na precizovanie podmienok pri uplatňovaní niektorých práv obvinených a odsúdených a na prehodnotenie niektorých oprávnení príslušníkov zboru, vrátane počtu a spôsobu použitia donucovacích prostriedkov.

Zlepšenie materiálnych podmienok vyjadril Výbor CPT odporúčaním zaradiť rekonštrukciu ubytovacieho monobloku v Ústave na výkon väzby Bratislava medzi priority  zboru  a  za  minimálnu  ubytovaciu  plochu  stanoviť  najmenej  4 m^2  na 1 osobu, pokiaľ je na cele ubytovaných viac osôb. Za ideálnu ubytovaciu plochu považuje 9 m^2 ak je na cele umiestnená iba jedna osoba. V súčasnosti je kapacita ciel prepočítavaná z ubytovacej plochy 3,5 m^2 na jednu osobu (do účinnosti zákona č. 179/1990 Zb., ktorým sa menil a dopĺňal zákon č. 59/1965 Zb. o výkone trestu odňatia slobody v znení neskorších predpisov  bola ubytovacia plocha 2,5 m^2). Odporúčanie na zvýšenie ubytovacej plochy je možné v podmienkach slovenského väzenstva realizovať iba postupne, v nadväznosti na výstavbu nových kapacít, (pri ktorých sa bude rešpektovať ubytovacia plocha 4 m^2 na 1 osobu),  za predpokladu znižovania počtu väzňov a pri rekonštrukciách ubytovacích objektov. 

Zložitosť plnenia odporúčaní v podmienkach slovenského väzenstva si možno uvedomiť pri analytickom pohľade na ubytovacie kapacity vyčlenené pre výkon väzby a výkon trestu odňatia slobody.  Niektoré objekty slúžiace na výkon väzby a výkon trestu odňatia slobody sú staršie ako 100 rokov a napriek mnohým stavebným úpravám nevyhovujú súčasným kritériám (hlavne hygienickým) na moderné väzenské objekty. Mnohé cely sú veľkokapacitné od 4 až do 10 osôb na celu vo výkone väzby. Vo výkone trestu je situácia ešte horšia, kde je niekoľko ciel s kapacitou viac ako 20 miest. Rešpektovanie ubytovacej plochy 4 m^2 na jednu osobu v konkrétnych podmienkach ústavov  by znamenalo zníženie ubytovacej kapacity o 1191 miest, z toho 831 miest v ústavoch na výkon trestu odňatia slobody a 360 miest v ústavoch na výkon väzby. 

Poznatky z návštevy Výboru CPT  boli zhrnuté do ”Správy pre vládu Slovenskej republiky”. Vláda Slovenskej republiky odpoveď prerokovala na svojom zasadnutí dňa 10. októbra 2001.  Plnenie odporúčaní a pripomienok uvedených v správe Výboru CPT a opatrení určených v odpovedi vlády Slovenskej republiky na správu  boli zapracované do Hlavných úloh Zboru väzenskej a justičnej stráže na rok 2002.  Kvantifikácia finančných prostriedkov na realizáciu navrhovaných opatrení  uvedených v  odpovedi vlády Slovenskej republiky bola zapracovaná do správy na rokovanie vlády Slovenskej republiky. Preto v predkladanej správe nie sú podrobnejšie rozobraté odporúčania Výboru CPT. Treba uviesť, že na realizáciu základných opatrení by bolo potrebné na roky 2003 až 2006 zabezpečiť zvýšené prostriedky zo štátneho rozpočtu Slovenskej republiky  v kapitálových a bežných výdavkoch, a to o  313.650.000,- Sk.

III.

	Situácia vo väzenstve bola v hodnotenom období ovplyvňovaná postupným zvyšovaním počtu obvinených a odsúdených, čo sa prejavilo najmä v ústavoch na výkon väzby a v ústavoch na výkon trestu odňatia slobody pre odsúdených zaradených do I. nápravnovýchovnej skupiny. Nárast bol aj v počte osôb, ktoré spáchali závažnú trestnú činnosť organizovaným spôsobom a osobami, ktoré založili, zosnovali a podporovali zločineckú skupinu. Zabezpečiť účel väzby u tejto skupiny osôb je veľmi náročné a za situácie sústavného zvyšovania počtu osôb vo väzbe a v materiálnych podmienkach ústavov na výkon väzby, ktoré disponujú minimálnym počtom ciel pre jednu osobu, resp. malokapacitných ciel, vyvolávajú potrebu sústavného premiestňovania obvinených na celách, čo spôsobuje okrem iného nežiaduce napätie aj vo vzťahu k personálu ústavov. 

	Vývoj počtov obvinených a odsúdených je uvedený v prílohe č. 1 a 2. Z údajov vyplýva, že nárast osôb v roku 2001 bol 492 osôb. Od prvých mesiacov roka 2002 mal nárast vzostupnú tendenciu (do 30. 4. 2002) o 391 osôb, čo už predstavuje závažný problém. Celkový nárast v hodnotenom období predstavuje zvýšenie o 883 osôb. 

	Výkon väzby je zabezpečovaný v 6 ústavoch na výkon väzby (Banská Bystrica, Bratislava, Levoča, Nitra, Prešov a Žilina),  v 3 kombinovaných ústavoch na výkon trestu odňatia slobody a ústavoch na výkon väzby (Ilava, Košice a Leopoldov) s celkovou  ubytovacou  kapacitou  2700 miest   pri  dodržaní  ubytovacej  plochy 3,5 m^2. Pretože v ústavoch na výkon väzby sú ubytovaní aj odsúdení zaradení do domácej réžie, odsúdení premiestnení pre orgány činné v trestnom konaní a odsúdení nastupujúci do výkonu trestu odňatia slobody, je pre účel väzby využívaná ubytovacia kapacita 2222 miest. V tejto kapacite nie sú uvedené lôžka vyčlenené pre obvinených v  Nemocnici pre obvinených a odsúdených a Ústave na výkon trestu odňatia slobody Trenčín.

	K 30. aprílu 2002 bolo vo výkone väzby 2109 obvinených, čo je 94,9 % využitia kapacít vyčlenených pre väzbu.  Zvýšený nárast počtu osôb vo väzbe sa najviac prejavil v Ústave na výkon väzby Bratislava, v ktorom k uvedenému termínu dosiahol 109,3 % a v Ústave na výkon väzby Žilina, v ktorom dosiahol 127,6 % využitia kapacít vyčlenených pre väzbu.  Zvýšený počet osôb v uvedených ústavoch negatívne vplýva na zabezpečovanie účelu väzby. Ani prijaté opatrenia v zmene pôsobnosti medzi ústavmi Banská Bystrica a Žilina, Leopoldov a Nitra nedokázali zmierniť dôsledky nárastu počtu obvinených v ústave Žilina a Bratislava.

	Výkon trestu odňatia slobody je zabezpečovaný v 8 ústavoch na výkon trestu odňatia slobody (Banská Bystrica – Kráľová, Dubnica nad Váhom, Hrnčiarovce nad Parnou, Košice – Šaca, Nitra – Chrenová, Ružomberok, Sučany a Želiezovce), v 3 kombinovaných ústavoch na výkon trestu odňatia slobody a ústavoch na výkon väzby a v otvorených a polootvorených oddeleniach s celkovou ubytovacou kapacitou 6735 miest pri stanovení ubytovacej plochy 3,5 m^2  na jednu osobu. V súlade so Štandardnými minimálnymi pravidlami pre zaobchádzanie s väznenými osobami a s Európskymi väzenskými pravidlami je zabezpečovaný  výkon trestu odňatia slobody v samostatných ústavoch pre odsúdených mladistvých a odsúdené ženy. Priemerné využitie ubytovacích kapacít v roku 2001 v ústavoch na výkon väzby a výkon trestu odňatia slobody je uvedené v prílohe č. 3.

	Vyššie uvedené ubytovacie kapacity v ústavoch na výkon väzby a ústavoch na výkon trestu odňatia slobody sa používajú po prehodnotení využitia vyhovujúcich ciel a izieb, resp. po objektivizácii ubytovacích kapacít na stanovenú ubytovaciu plochu 3,5 m^2 na 1 osobu dňom 1. 1. 2002. Objektivizáciou sa zvýšil počet miest v ústavoch na výkon väzby a v ústavoch na výkon trestu odňatia slobody o 506.  Súčasne boli prehodnotené možnosti ďalšieho zvýšenia ubytovacích kapacít pre výkon väzby formou rekonštrukcie objektov využívaných na iné účely. Tým sa vytvoria podmienky na pokrytie nárastu počtov obvinených v Ústave na výkon väzby a Ústave na výkon trestu odňatia slobody Košice, v Ústave na výkon trestu odňatia slobody a Ústave na výkon väzby Leopoldov, v Ústave na výkon väzby Nitra a v Ústave na výkon väzby Žilina.

	Vo výkone trestu odňatia slobody k 30. 4. 2002 bolo 5715 odsúdených, čo predstavuje 84,9 % využitia ubytovacích kapacít. Treba však dodať, že k uvedenému termínu nenastúpilo do výkonu trestu odňatia slobody napriek právoplatnému rozhodnutiu súdu ďalších 1188 osôb, hoci priemerný počet odsúdených, ktorí nenastúpili nariadený výkon trestu odňatia slobody sa postupne znižuje. Pokiaľ v roku 1997 nenastúpilo 1575 odsúdených, tak v roku 2001 to bolo  1276 odsúdených.  

	V hodnotenom období sa zvýšila kvalita zaobchádzania s odsúdenými  pri realizovaní osobitných výchovných postupov, kultúrno-osvetovej práce, ustanoveného poriadku a disciplíny a zamestnávania odsúdených.  Prejavilo sa to okrem iného aj v  počte preradených odsúdených do nižšej nápravnovýchovnej skupiny a podmienečne prepustených odsúdených na slobodu v porovnaní s rokom 2000. V roku 2001 bolo prera-dených do nižšej nápravnovýchovnej skupiny 381 odsúdených (o 71 osôb viac) a podmienečne prepustených bolo 1700 (o 73 osôb viac). 

	Z osobitných výchovných postupov  sa uplatňoval sociálny výcvik (v 154 skupinách), skupinové poradenstvo (v 122 skupinách), skupinová psychoterapia (v 52 skupinách) a relaxačné a psychohygienické techniky (v 96 skupinách). Celkove sa skupi-nové, osobitné a liečebno-výchovné postupy realizovali v 424 skupinách.

	Ústavy majú k realizácii kultúrno-osvetovej práce vytvorené  vyhovujúce priesto-rové a materiálne podmienky. Celkove je zriadených 105 miestností pre záujmovú činnosť s kapacitou pre 2099 odsúdených. V niektorých ústavoch sú podmienky optimálne, keď  takúto miestnosť má zriadenú každý výchovný kolektív (ústavy Banská Bystrica - Kráľová, Hrnčiarovce nad Parnou, Nitra – Chrenová a Sučany). Športovú činnosť,  ktorá je súčasťou kultúrno-osvetovej práce, majú možnosť odsúdení vykonávať na 27 vonkajších a 50 vnútorných športoviskách. Uvedenú možnosť odsúdení využívajú a v roku 2001 bolo odborným personálom zorganizovaných 2260 súťaží v loptových hrách, 1640 stolno-tenisových turnajov  a 337 šachových turnajov. 

	Odsúdení sa zapojili do práce v 144 krúžkoch. Najväčší záujem je o krúžky športové a nasledujú krúžky chovateľské, výtvarné, modelárske, čitateľské, záhradkárske, pestovateľské a technické. Fond ústavných knižníc tvoril k 1. 1. 2002 108566 kníh.  V rámci osvetovej činnosti bolo v ústavoch zrealizovaných 1811 prednášok a 1395 besied.  Prednášky boli zamerané okrem všeobecných právnych predpisov upravujúcich výkon trestu odňatia slobody  na osvetovo-vzdelávacie aktivity, zdravotníctvo a hygienu, problematiku závislostí, AIDS a pod.

	Do kurzov pre negramotných bolo zaradených 173 odsúdených, z toho 165 Rómov (95,4 %). Kurzy základného vzdelávania, ktoré pokračujú aj v roku 2002, začali realizovať v ústave Hrnčiarovce nad Parnou (18), Ilava (54), Košice – Šaca (14) a Sučany (37).

	Komplexné odborné vzdelávanie je realizované iba v ústave Leopoldov v 3-ročnom učebnom odbore elektromechanik pre stroje a zariadenia. Záverečnou skúškou vzdelávanie ukončilo 5 odsúdených, ktorým bol vydaný doklad, z ktorého nevyplýva, že bol získaný počas výkonu trestu odňatia slobody. Výučný list bol vydaný Stredným odborným učilišťom strojárskym Hlohovec. Do prvého ročníka odborného učilišťa bolo prijatých v školskom roku 2001/2002 28 odsúdených, v druhom ročníku pokračuje 13 odsúdených a v treťom 5 odsúdených. 

	Rekvalifikačné kurzy s vydaním dokladu  ukončilo v profesii stolár 25 odsúdených,  šič odevných zvrškov 10 odsúdených, kuchárka 15 odsúdených, kuchár 20 odsúdených a pokračujú rekvalifikačné kurzy v obsluhe vysokozdvižného vozíka a vo výpočtovej technike.

	V ústave Leopoldov sa otvorilo v školskom roku 2001/2002 maturitné štúdium v odbore elektromechanik, ktorého výučbu zabezpečuje Stredné odborné učilište elektrotechnické a strojárske Piešťany v úzkej spolupráci s občianskym združením Maják. 

	Sociálna pomoc odsúdeným sa orientuje na vybavovanie rôznych žiadostí, poradenstvo a pomoc pri zabezpečovaní vyživovacej povinnosti, vybavovanie dôchodkov, potrebných dokladov, zabezpečovanie ubytovania po výkone trestu a pod. Na sociálnej práci sa významnou mierou podieľajú sociálni pracovníci štátnej správy, ktorí v uvedenom období vykonali v ústavoch 218 návštev. Spoločne so sociálnymi pracovníkmi ústavov sa  podieľali na umiestnení  100 osôb do azylových domov po ukončení výkonu trestu odňatia slobody a 8 osôb do zariadení sociálnych služieb.  

	Súčasťou zaobchádzania je aj duchovná starostlivosť zabezpečovaná v ústavoch na výkon väzby a v ústavoch na výkon trestu odňatia slobody.  Na jej realizácii sa podieľali duchovní, laickí pracovníci cirkví a členovia záujmových združení občanov 12 registrovaných cirkví a náboženských spoločností. V ústavoch sa uskutočňovali boho-služby, biblické hodiny, náboženské rozhovory a rôzne sprievodné akcie. Pravidelné bohoslužby vo všetkých ústavoch vykonávala iba Rímskokatolícka cirkev. Ostatné cirkvi vykonávajú bohoslužby sporadicky a nie vo všetkých ústavoch.

	V oblasti duchovných aktivít boli v roku 2001 zorganizované viaceré významné podujatia. K najvýznamnejším patrí duchovná slávnosť zmierenia konaná dňa 27. 11. 2001 v ústave Leopoldov pri príležitosti 10. výročia leopoldovskej tragédie a spomienky blahorečenia biskupa Pavla Petra Gojdiča a kňaza Metoda Dominika Trčku za účasti najvyšších cirkevných predstaviteľov rímskokatolíckej a gréckokatolíckej cirkvi a Apoštolského nuncia Svätej stolice v Slovenskej republike. Počas slávnosti bol vyko-naný akt posvätia miesta výstavby kostola Božieho milosrdenstva. 

	Mimoriadna pozornosť bola venovaná odsúdeným Rómom. Zvýšené aktivity vyplývajú z rozpracovania uznesenia vlády Slovenskej republiky č. 821 z 27. 9. 1999 na riešenie problémov  rómskej národnostnej menšiny v podmienkach výkonu trestu odňatia slobody. Na plnení úloh sa v podmienkach zboru podieľa aj Úrad vlády Slovenskej republiky v zastúpení pracovníkov splnomocnenca vlády Slovenskej republiky pre problémy rómskej národnostnej menšiny, katedra rómskej kultúry Univerzity Konštantína Filozofa v Nitre a nadácie Open Society Foundation a Občan a demokracia. Osobitný dôraz pri uplatňovaní špecifických metód a foriem pri zaobchádzaní  s odsúdenými Rómami  sa kladie v ústave pre mladistvých Sučany, v ktorom je 68,8 % Rómov z celkového počtu odsúdených v ústave, v ústave pre ženy Nitra - Chrenová, v ktorom je 47,2 % Rómiek z celkového počtu odsúdených v ústave. Naďalej zostáva pomerne vysoký podiel Rómov z počtu osôb  v ústavoch na výkon trestu odňatia slobody pre II. a III. nápravnovýchovnú skupinu. Napríklad v ústave Košice – Šaca a Ružomberok ich počet dlhodobo presahuje 60 %. V roku 2001 vykonávalo trest odňatia slobody 2142 odsúdených Rómov, čo tvorí 39,1 % z priemerného stavu odsúdených (5479).

	V rámci Národného programu boja proti drogám zbor vytvára primerané podmienky podľa možností finančných zdrojov na ochrannú a dobrovoľnú liečbu drogovo závislých osôb, ktoré sú vo výkone trestu. Na psychiatrických oddeleniach zdravotníckych zariadení ústavov zboru absolvovalo súdom nariadenú ochrannú  liečbu 284 odsúdených. Z dôvodu zvýšeného nárastu počtu osôb zaradených do I. nápravnovýchovnej skupiny, ktorým bol uložený aj výkon ochrannej liečby, zbor zriadil dňom 18. 3. 2002  psychiatrické oddelenie v Ústave na výkon trestu odňatia slobody Hrnčiarovce nad Parnou s kapacitou 35 lôžok. V súčasnej dobe je v I. nápravnovýchovnej skupine zaradených 135 osôb, ktorým bola uložená ochranná liečba. Na oddeleniach dobrovoľnej protitoxikomanickej a protialkoholickej liečby v ústave pre mladistvých Sučany (kapacita 17 miest) a v ústave Hrnčiarovce nad Parnou (24 miest) absolvovalo liečbu 68 odsúdených.

	Systém  drogovej prevencie v podmienkach väzenstva je doplnený postupným zriaďovaním drogovo čistých zón. Ide o rozpracovanie poznatkov zo štátov západnej Európy, ktorej filozofia spočíva vo vyčlenení niektorých ubytovacích objektov odsúdených, resp. ich častí, ktorí sa dobrovoľne rozhodli neužívať drogy a dobrovoľne sa podrobujú testom na drogy a dodržiavajú stanovené pravidlá pre pobyt v bezdrogovej zóne.  V roku 2001 boli zriadené bezdrogové zóny v otvorenom a polootvorenom oddelení Opatovce pri Nemocnici pre obvinených a odsúdených a Ústavu na výkon trestu odňatia slobody v Trenčíne a v Ústave na výkon trestu odňatia slobody pre mladistvých Sučany. Zaobchá-dzanie v  bezdrogovej zóne je orientované na primárnu a sekundárnu prevenciu užívania drog, pri ktorých sa uplatňujú skupinové formy práce zamerané na poradenstvo, sociálne učenie, sociálny tréning, relaxáciu, alternatívne činnosti záujmového, kultúrneho a športového charakteru. V bezdrogovej zóne sú vytvorené priestorové a materiálne podmienky, ktoré zabezpečujú odsúdeným aktívne využívanie voľného času.

	Odsúdení, ktorí negatívne pôsobia na ostatných, ohrozujú bezpečnosť ostatných osôb, sú umiestňovaní na oddeleniach s osobitným dohľadom. Takéto oddelenia sú zriadené v 6 ústavoch. 

	Jednou z dôležitých úloh zboru je zamestnávanie odsúdených a obvinených. Vplyv práce na odsúdených je v procese resocializácie veľmi významný a nezastupiteľný. Pravidelná pracovná činnosť okrem ekonomického efektu priaznivo pôsobí na osobnosť odsúdeného.  Dlhodobo nebolo zaznamenané odmietnutie práce odsúdenými.

V roku 2001 bola dosiahnutá priemerná zamestnanosť na úrovni 62,92 %, čo je v porovnaní s predchádzajúcim rokom vyššia zamestnanosť o 4,69 %. Priaznivá úroveň zamestnanosti bola dosiahnutá napriek nárastu počtov odsúdených a ich zhoršujúcou sa profesionálnou skladbou z hľadiska možností  zaradenia do práce. Opakovane bolo najzložitejšie obdobie pre zamestnanosť v zimných mesiacoch, počas ktorých sa znížil objem sezónnych a pomocných prác poľnohospodárskeho a stavebného charakteru. Napriek zložitým podmienkam v ekonomickom prostredí a vysokej nezamestnanosti v spoločnosti má zamestnanosť odsúdených aj v roku 2002 zachovanú úroveň predchá-dzajúceho roku. V súčasnosti dosahuje denná zamestnanosť 65 %. Zaraďovanie odsúdených sa vykonáva vo vnútornej prevádzke ústavov (kuchyne, vývarovne, údržba, prevádzka tepelného hospodárstva, upratovanie, atď.), kde je zaradených 28,02 % z osôb zaradených do práce a v strediskách vedľajšieho hospodárstva, ktoré majú textilný, drevospracujúci,  stavebný a poľnohospodársky charakter. V strediskách je zaradených 71,98 % z osôb, zaradených do práce. 

V strediskách vedľajšieho hospodárstva zameraných na poľnohospodársku výrobu bolo v roku 2001 vyprodukovaných 284,1 t zeleniny, čo je oproti predchádzajúcemu roku nárast o 65,5 t a v živočíšnej výrobe bolo vyprodukované bravčové, hovädzie, baranie, kozľacie a morčacie mäso v objeme 147,4 t, čo je o 10 t viac ako v predchádzajúcom roku. Vlastné zásobovanie v zbore predstavuje u bravčového mäsa 70,50 % a u hovä-dzieho mäsa 31,66 %. Priemerná mesačná pracovná odmena odsúdených zaradených do práce bola 2554,- Sk. Jej výška je v strediskách vedľajšieho hospodárstva závislá od plnenia výkonových noriem odsúdenými, u ktorých je produktivita práce väčšinou na veľmi nízkej úrovni. Kladný hospodársky výsledok v strediskách vedľajšieho hospodárstva dosiahol v roku 2001 objem vyšší  ako 22 miliónov Sk.

	Strediská vedľajšieho hospodárstva zamerané na šitie dodali v roku 2001 pre potreby zboru výstrojné súčasti pre obvinených a odsúdených v celkovej hodnote 11.797.000,- Sk a pre príslušníkov v hodnote  715.000,- Sk. Cieľom je zabezpečiť  samozásobenie zboru predovšetkým v oblasti stravovania a dodávok potrieb  intendančných a stavebno-ubytovacích materiálov vo vybraných komoditách.

	V hodnotenom období zbor vyvíjal aktivity na získanie priestoru pre zamestnávanie odsúdených na štátnych zákazkách, predovšetkým pri riešení odbytu výrobkov vyprodukovaných na strediskách vedľajšieho hospodárstva. Vynaložené úsilie nemalo dostatočnú podporu pri novelizácii všeobecne záväzných právnych predpisov  upravujú-cich verejné obstarávanie.	 

	Vo východiskách zostavenia rozpočtu na rok 2001 bol schválený objem  kapitálových výdavkov asi o 200 miliónov Sk nižší ako si vyžadovali potreby zboru. Znížený bol aj objem bežných výdavkov asi o 15 miliónov Sk v porovnaní s požiadavkami ústavov najmä na opravy nehnuteľností a prevádzku ústavov. O porovnateľné objemy  boli krátené kapitálové a bežné výdavky aj na rok 2002. 

Z rozhodujúcich investičných akcií zboru bolo k 31. 12. 2001 na rekonštrukcii objektu pre výnimočné tresty v Ústave na výkon trestu odňatia slobody a Ústave na výkon väzby Leopoldov prestavaných 77.925.000,- Sk z rozpočtového nákladu 238.490.000,-  Sk.  Bola ukončená hrubá stavba objektu a dokončená strecha.  V roku 2002 sa pokračuje v realizácii rozvodov elektroinštalácie, vzduchotechnických zariadení, vody, ústredného kúrenia a  vedenia pre signálno-bezpečnostnú techniku.

Na zriadenie Ústavu na výkon väzby a Ústavu na výkon trestu odňatia slobody Rimavská Sobota ako jednu z ťažiskových investičných akcií bola v roku 2001 spraco-vaná projektová dokumentácia pre stavebné povolenie a realizačný projekt. V súčasnosti prebieha príprava na výber zhotoviteľa stavby. 

Z investičných akcií environmentálneho charakteru, realizovaných ústavmi je potrebné uviesť zriadenie plynovej kotolne v ústavoch na výkon trestu odňatia slobody Dubnica nad Váhom a Hrnčiarovce nad Parnou v rozpočtovom náklade 16.293.000,- Sk  a 13.285.000,- Sk a v Liptovskej Štiavničke v rozpočtovom náklade 5.808.000,- Sk. 

	V roku 2001 bol zvýšený peňažný limit na prípravu stravy pre obvinených a odsúdených na stravnú dávku v priemere o 2,13 Sk. Úpravou peňažného limitu je denná dávka od 39,- Sk pre nepracujúcich, resp. 49,90 Sk pre pracujúcich a pri priznaní liečebnej výživy je v rozpätí od 40,- do 57,40 Sk. V roku 2002 sa nepredpokladá zvýšenie peňažného limitu z dôvodu nedostatku finančných zdrojov štátneho rozpočtu.	

	Zvýšená pozornosť bola venovaná otázkam ochrany a obrany ústavov na výkon väzby a ústavov na výkon trestu odňatia slobody, zabezpečeniu ochrany súdnych objektov a nerušenému súdnemu konaniu. Zbor prehodnotil úroveň stavebných, ženij-ných, technických, spojovacích a signálno-bezpečnostných prostriedkov vnútorného a vonkajšieho systému bezpečnosti ústavov a prijal opatrenia na zvýšenie ochrany pred rizikom útoku zvonku. Uvedenou analýzou sa zistilo, že na dostatočne účinné dobudo-vanie ústavov  sú potrebné značné objemy finančných  prostriedkov. Preto ich realizácia je rozložená na obdobie 10 až 15 rokov. Príslušné organizačno-režimové opatrenia na zvýšenie bezpečnosti objektov ústavov a súdov proti teroristickým útokom boli prijaté dňom 12. septembra 2001. Pre zabezpečenie technických prvkov chýbajú finančné zdroje.

	Aktuálna bezpečnostná situácia v Slovenskej republike, nárast počtu osôb, ktoré spáchali závažnú trestnú činnosť a zohľadnenie reálneho stavu prostriedkov bezpečnosti v objektových sústavách zboru a pri  jednotlivých činnostiach viedli k zaradeniu celého úseku bezpečnosti medzi priority zboru v nasledujúcom období.  

V roku 2001 zbor zabezpečoval niektoré eskorty obvinených a odsúdených, najmä osôb, ktoré spáchali závažnú trestnú činnosť organizovaným spôsobom v spolupráci s príslušnými organizačnými súčasťami Policajného zboru (s útvarom osobitného určenia Prezídia Policajného zboru a policajnými pohotovostnými útvarmi krajských riaditeľstiev  Policajného zboru). V roku 2001 bolo vykonaných 18.506 eskort, ktorými bolo preeskor-tovaných 63.629 osôb, t. j. zvýšenie počtu eskort o 357 a o 3875 preeskortovaných osôb. V porovnaní s rokom 2000 bol nárast eskort pre orgány činné v trestnom konaní.

Dobrú úroveň spolupráce jednotlivých úsekov služobnej činnosti zboru a jednotli-vých súčastí Policajného zboru potvrdzuje aj skutočnosť, že od roku 2000 nebol vykonaný útek obvineného alebo odsúdeného z objektu ústavu alebo zo stráženého pracoviska.  Osobitne významnú úlohu pri koordinovaní úloh vnútornej a vonkajšej bezpečnosti plní úsek preventívno-bezpečnostnej služby zboru. 

	V rámci personálneho budovania zboru sa venuje zvýšená pozornosť vzdelávaniu príslušníkov zboru. V  súlade s Koncepciou vzdelávania v zbore sú vytvárané podmienky príslušníkom zboru na získanie odborného vzdelania v Strednej škole Zboru väzenskej a justičnej stráže a vysokoškolského vzdelania na vysokých školách humanit-ného smeru (najmä pedagogických a filozofických fakultách). V súčasnej dobe študuje na vysokých školách 175 príslušníkov zboru, z toho na Akadémii Policajného zboru 53. V školskom roku 2001/2002 ukončí na Akadémii Policajného zboru štúdium prvých 9 absolventov zo zboru a získa vysokoškolské právno-bezpečnostné vzdelanie.

	Akreditačná komisia vlády Slovenskej republiky schválila predložený návrh rektora Akadémie Policajného zboru v Bratislave na otvorenie špecializácie Zboru väzenskej a justičnej stráže v magisterskom štúdiu v študijnom odbore Bezpečnostné služby. Výučba špecializácie pre príslušníkov zboru sa začne v školskom roku 2002/2003 a budú sa na nej podieľať riadiaci pracovníci zboru z Generálneho riaditeľstva zboru a ústavov. Uvedenou špecializáciou sa dobuduje systém vzdelávania príslušníkov zboru a budú vytvorené podmienky na ich kvalitnejšiu prípravu na výkon štátnej služby v podmienkach zboru. 

IV.

Väzenstvo na Slovensku sa postupne transformovalo na úroveň porovnateľnú s vyspelými európskymi krajinami. Potvrdzuje to nielen pomer väzňov k počtu prísluš-níkov, ako bolo uvedené v časti I., ale aj ďalšie údaje zo štatistiky Rady Európy, ako je pomer väzňov na 100.000 obyvateľov. Napr. k 1. 9. 2001 bol tento pomer  v Slovenskej republike 139 väzňov, vo Švajčiarsku 71, v Rakúsku 85, v Nemecku 95, v Maďarsku 171, v Česku a v Poľsku 207, v Ukrajine 406 a v Rusku 671. 

	Porovnávať materiálne podmienky na zabezpečenie výkonu väzby a výkonu trestu odňatia slobody s vyspelými európskymi krajinami možno iba v niektorých ústavoch vybudovaných, resp. rekonštruovaných po roku 1990. Takýmito sú  Ústav na výkon väzby Banská Bystrica, Ústav na výkon trestu odňatia slobody Košice – Šaca a Nitra – Chrenová, Ústav na výkon trestu odňatia slobody pre mladistvých Sučany a  Nemocnica pre obvinených a odsúdených  Trenčín. Preto ďalšie zlepšovanie materiálnych podmienok pre výkon väzby a výkon trestu odňatia slobody zostáva jednou z hlavných úloh v koncepcii väzenstva Slovenskej republiky. So skvalitňovaním materiálnych podmienok súvisí aj úprava početných stavov zamestnancov zboru na rok 2003. Na splnenie úloh sa javí potreba zvýšenia početných stavov o 211 osôb, z toho 203 príslušníkov zboru a 8 občianskych zamestnancov zboru. Dôvodom požadovaného zvýšenia je:

a)	zabezpečenie výkonu štátnej služby v novobudovanom Ústave na výkon väzby a Ústave na výkon trestu odňatia slobody Rimavská Sobota (v súlade s uznesením vlády Slovenskej republiky č. 96/1995, č. 973/1995 a č. 775/1999), ktorého zriadenie sa predpokladá v roku 2003 podľa rozsahu pridelených prostriedkov štátnym rozpočtom, zvýšením o 75 príslušníkov zboru a 5 občianskych zamestnancov zboru,
b)	zabezpečenie výkonu štátnej služby v objekte pre výnimočné tresty v Ústave na výkon trestu odňatia slobody a Ústave na výkon väzby Leopoldov po jeho rekonštrukcii (v súlade s uznesením vlády Slovenskej republiky č. 872/1995 a č. 457/1997) zvýšením o 45 príslušníkov zboru a 3 občianskych zamestnancov zboru,
c)	zabezpečenie ”vzdelávania rómskej komunity” počas výkonu trestu odňatia slobody (v súlade s Programovým vyhlásením vlády Slovenskej republiky č. 82/1995) zvýšením o 7 príslušníkov zboru,
d)	na zabezpečenie pokrytia nárastu hodín vo výkone štátnej služby príslušníkov zboru  zaradených v nerovnomerne rozvrhnutom základnom čase služby v týždni, pre ktorých sa zaviedol koeficient prepočtu zákonom č. 98/2002 Z.z., ktorým sa dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov zvýšením o 56 príslušníkov zboru,
e)	zabezpečenie ochrany pracovísk prokuratúr zvýšením o 20 príslušníkov zboru zarade-ných v Justičnej stráži.

Na dosiahnutie stanovených cieľov bude nevyhnutné predovšetkým štátnym rozpočtom vytvoriť potrebné podmienky pre komplexné plnenie úloh zboru. Pri splnení naznačených zámerov a po vytvorení zodpovedajúcich podmienok má slovenské väzen-stvo všetky predpoklady ďalšieho rozvoja a ďalšieho približovania sa k úrovni  väzenstva vo vyspelých európskych krajinách. 

	Vzhľadom na charakter dlhodobých úloh obsiahnutých v koncepcii, ktoré sú časovo rozložené až do roku 2010, odporúčame zvýšiť periodicitu predkladania správ o plnení aktualizovanej koncepcie vždy za dvojročné obdobie s tým, že počty zamestnan-cov zboru by sa schvaľovali na každý rok spoločne s návrhom rozpočtu v súlade s § 5 ods. 3 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov.

										Príloha č. 3

Priemerné využitie ubytovacích kapacít v ÚVV a ÚVTOS 

Ústav

NVS

Kapacita

stav
obv. a ods.

Využitie
v %

Banská Bystrica | ÚVV | 477 | 348 | 72,96
Ban. Bystrica – Kráľová | I. + II. | 846 | 590 | 69,74
Bratislava | ÚVV | 606 | 578 | 95,38
Dubnica nad Váhom | I. | 497 | 421 | 84,71

Hrnčiarovce nad Parnou
•	OO+POO Žabí majer

I.
I.

850
120

696
92

81,88
76,67

Ilava | II. + III. | 460 | 391 | 85,00

Košice

ÚVV
I.

419
275

260
256

62,05
93,09

Košice – Šaca | II. | 664 | 604 | 90,96

Leopoldov

I. + II. + III.
ÚVV

455
360

465
274

102,20
76,11

Levoča | ÚVV | 148 | 109 | 73,65
Nitra | ÚVV | 325 | 318 | 97,85
Nitra – Chrenová | všetky NVS | 241 | 165 | 68,46

Prešov
•	POO Prešov

ÚVV
I. + II.

195
200

188
129

96,41
64,50

Ružomberok | II. + III. | 345 | 281 | 81,45
Sučany | ML + I. | 413 | 168 | 40,68

Trenčín
•	Nemocnica
•	OO+POO Opatovce

I. + II.

92
156
50

63
99
51

68,48
63,46
102,00

Želiezovce
•	OO+POO Rimavská Sobota

II.
I. + II.

563
48

497
46

88,28
95,83

Žilina | ÚVV | 280 | 259 | 92,50
celkom | | 9085 | 7348 | 80,88
 
Poznámka:  Kapacity lôžkových častí zdravotných stredísk ústavov a nemocnice a ciel
	         disciplinárnych trestov sa do ubytovacej kapacity nezapočítavajú	

										Príloha č. 4

Vývoj počtov príslušníkov a občianskych zamestnancov ZVJS

Stav k 31. 12. | počet príslušníkov | počet občianskych pracovníkov | spolu | systemizovaný (plánovaný) počet pracovníkov
1996 | 4 185 | 363 | 4 548 | 4 575
1997 | 4 263 | 409 | 4 672 | 4 768
1998 | 4 219 | 420 | 4 639 | 4 799
1999 | 4 275 | 416 | 4 691 | 4 871
2000 | 4 334 | 390 | 4 724 | 4 826
2001 | 4 377 | 392 | 4 769 | 4 873

Plnenie počtov príslušníkov a občianskych zamestnancov k 31. 12. 2001

Ukazovateľ | príslušníci | občianski pracovníci | spolu
systemizovaný (plánovaný) počet | 4 478 | 395 | 4 873
skutočnosť | 4 375 | 390 | 4 769
plnenie v % | 98,63 | 98,8 | 98,6